Carina Christensen (KF), 2002-04-11:
Ændringerne vil være til stor fordel for både forbrugerne og for erhvervslivet, ikke mindst fordi konkurrenceloven nu ikke alene indebærer stramme regler for private virksomheder, men også en stramning af konkurrencereglerne for den offentlige sektor. Konkurrenceloven giver i dag mulighed for at pålægge virksomhederne bødestraf, hvis de overtræder loven.
Desværre betyder det lave danske bødeniveau, at det er relativt hurtigt at tjene bøder for eksempelvis kartelvirksomhed ind.
Det kan altså være en ganske god forretning at overtræde konkurrenceloven.
Det er naturligvis hverken acceptabelt eller hensigtsmæssigt.
Karteller skal stoppes.
De er ganske enkelt skadelige for en fri og velfungerende økonomi.
Derfor er det også både vigtigt og nødvendigt, at vi har
et bødeniveau, der virker præventivt, og at sanktionerne står mål med den mulige fortjeneste, der kan være ved at overtræde loven.
Fra konservativ side ser vi meget positivt på den markante forhøjelse, der nu sker af bødeniveauet i konkurrenceloven.
Målet er at sikre, at det danske bødeniveau er tilnærmet niveauet i de øvrige europæiske lande.
Jeg vil dog gerne understrege, at vi naturligvis ikke ønsker, at mindre overtrædelser skal straffes med millionbøder.
Domstolene kan altså sætte dem op eller ned, hvis der i konkrete sager er nogle skærpende eller formildende omstændigheder.
Ved bødeudmålingen ser man nøje på overtrædelsens grovhed og varighed samt den juridiske persons omsætning.
Netop hensynet til virksomhedens omsætning sikrer, at små virksomheder ikke bliver straffet unødigt hårdt, og at små virksomheder i øvrigt ikke straffes hårdere end de store virksomheder, som har deltaget i f.eks. et kartel.
Endelig er vi meget tilfredse med, at man i strafudmålingen vil tage et vist hensyn til de virksomheder, der på forhånd har iværksat interne compliance programmes, hvor ledelsen sikrer sig, at medarbejderne har kendskab til konkurrencereglerne og overholder dem.
Ud over en forhøjelse af bødeniveauet har det her lovforslag også til formål at hindre, at offentlige regler sætter unødvendige begrænsninger for konkurrencen.
Forslaget indebærer derfor, at det fremover bliver den ansvarlige ressortminister, som skal vurdere, om en konkurrencebegrænsning er en direkte eller nødvendig følge af offentlig regulering.
Den foreslåede centralisering vil bidrage til at skabe en større ensartethed i afgørelserne og dermed en forbedret retssikkerhed for erhvervslivet.
Med inddragelsen af økonomi- og erhvervsministeren vil der desuden blive taget nogle brede erhvervspolitiske hensyn. Der sikres herved en god balance i forholdet mellem privat og offentlig erhvervsvirksomhed.
Konkurrencestyrelsen får med forslaget desuden lov til i forbindelse med kontrolbesøg at medtage materiale med henblik på at gennemse og kopiere det, når virksomhedens forhold gør, at det ikke er muligt at få adgang til oplysningerne på stedet.
Samtidig gives der mulighed for, at Konkurrencestyrelsen efter retskendelse kan få adgang til en ekstern databehandler.
For os i Det Konservative Folkeparti er det vigtigt, at virksomhedernes retssikkerhed er sikret, og det mener vi også den er med det her forslag. Derudover foreslås to mere teknisk prægede ændringer for at imødegå konkurrencebegrænsende samarbejder, som vi også finder ganske udmærkede.
Alt i alt er vi i Det Konservative Folkeparti tilfredse med de stramninger, der her lægges op til.
Det er vigtigt, at vi har en håndfast konkurrencelov, eftersom det nu engang er de danske forbrugere og virksomheder, som bliver ramt af lovovertrædelserne.
Det Konservative Folkeparti kan støtte forslaget.